Author: Imre

Az Atya, Fiú, Szentlélek nevében! Ámen. Szfvár, Sárosd, 2019. szeptember 29. Jer 17: 5-11

Szeretettel köszöntöm a gyülekezetet a Szentháromság ünnepe utáni 15. vasárnapon Isten igéjével: Minden gondotokat Őreá vessétek, mert Neki gondja van reátok! (1. Pt 5:7)
Köszöntöm gyászoló testvéreimet, akik Berki Józsefnéra emlékezve ma Isten házába. 

Kegyelem nékünk és békesség Istentől, a mi Atyánktól, és az Úr Jézus Krisztustól!

Kedves Testvéreim!

Aligha tudunk Istenről általánosságokban beszélni. Amit Jeremiás próféta leírt, az persze valós tapasztalat. Aki elhagyja az Urat, az olyan lesz, mint a bokor a sivatagban. 
A zsoltárok könyve tele van ezzel ellentétes tapasztalatokkal. Azt látták mások, hogy milyen jól megy a bűnösöknek, és mintha nem volna következménye annak, ha valaki Istentől elfordul. 
Azért mondom ezt, mert íme, két ellentétes tapasztalat, s mindkettő szerepel a Bibliában, hangzik Isten igéjeként. 
Sokkal inkább úgy van, hogy egy-egy általánosságban megfogalmazott tapasztalat egészen személyessé válik egy-egy élethelyzetben. Biztosan van a testvéreknek is ilyen emléke. Amit egy tanító bácsi mondott a veszekedő gyerekeknek: Az kezdi, aki visszaüt. És annyiszor megszólal ez a mondat, amikor szavakkal ütjük arcon egymást. Biztosan van a testvéreknek is ilyen mondata...
Ugyanígy a Biblia szava is egészen elevenné válik egy-egy élethelyzetben. Mert Isten élő Isten, és beszélő, megszólító, mindennapokban jelenlévő Isten. Nem konzerveket ad nekünk – hogy régen ez vagy az a mondat adott választ kérdéseinkre –, hanem újból és újból megszólít, a Szentlélek elevenné teszi a régen megtanult igét. 

Jeremiásnak is elevenné vált ez a régen tanult, általánosságban mondott igazság. Átkozott, aki emberben bízik… áldott, aki az Úrban bízik. Mert korának vezetői emberekben bíztak. A hatalmas babiloni birodalom fenyegetésével szemben Egyiptommal kötöttek szövetséget. Alapvetően nem a szövetséggel volt a baj, hanem azzal, hogy a szövetség biztonságában nem akartak Isten igéjére figyelni, sőt kigúnyolták, hamis prófétának nevezték Jeremiást. 
Abba ütköztek bele, amit Jézus is mondott az evangéliumban: Nem lehet két úrnak szolgálni. Vagy Isten szavára hallgatok, vagy a magam eszére támaszkodom. 
Tegnap volt egy esküvő Tordason. Amikor készültünk az alkalomra a párral, hosszabb időt szenteltünk annak a mondatnak: Isten rendje és igéje szerint akarok élni házastársammal. Isten rendje és igéje szerint – nem a magammal hozott minták szerint. Nem saját pillanatnyi elképzelésem szerint – hanem Isten rendje és igéje szerint. Mert nem lehet két úrnak szolgálni. S azt nevezi boldognak, áldottnak az ige, aki Isten útját járja. Isten rendje és igéje szerint él. A mindig újra és újra megszólaló, a kérdéseinkre választ adó Isten útját járja. 

Azt is mondja Jézus: Ezért – ne aggódjatok. Nem gondolom, hogy akik aggódni szoktak, azok abba tudják hagyni az aggódást. Bizony, sok fájó tapasztalatunk, átélt félelmünk könnyen aggódóvá tesz minket. 
Nem az aggódással van baj. Azzal van baj, ha valaki aggódása miatt valami másban keres oltalmat, s nem az Atyánál. Ha aggódása miatt maga keres biztosítékot, védelmet – és elhagyja Isten oltalmát. (Milyen szép köszönésünk van: Erős vár a mi Istenünk!)
Ne aggódjatok – és ha aggódtok, akkor gondjaitokat vessétek Istenre – mert neki gondja van reátok! S persze nem azzal van gond, ha valaki betegségében orvoshoz fordul. Ha valaki érettségire készülve magántanárhoz jár. Nem azzal van a gond, ha tervezzük a jövőnket, amennyire tervezhetjük. Azzal van baj, ha azt gondoljuk, hogy ezzel kikapcsoltuk volna Istent a történetünkből. 
A másik veszélye az aggódásnak a tétlenség. Jézus aktivitásra hív: keressétek Isten országát és igazságát. Ahogyan a Miatyánkban is azok a kérések állnak elől, amelyek Isten országára vonatkoznak. Keressétek először Isten országát. Az aggodalmaskodás egyetlen biztos ellenszere, ha Isten országát, ha Isten ránk is érvényes hatalmát, ha Isten minket is hordozó hatalmát keressük. Aktivitás ez – de nem olyan, amelyre büszkék lehetünk, mert ez a hit aktivitása, a bizalom buzgólkodása. Hogy Isten munkálkodjék értünk és bennünk. 

Aligha tudunk Istenről általánosságokban beszélni. Bár vannak tapasztalataink Róla. Ő sem beszél rólunk általánosságokban. Mindegyikünket személyesen szólít meg Szentlelkével. Hogy bízzunk benne, hogy tőle el ne térjünk, és benne életet találjunk. Ámen.